'n Formele oase in die Karoo | Tuis
'n Formele oase in die Karoo
Martin het die swembad in 2005 by die gastekothuis gebou. "Dis omhein en baie privaat. Hier voel 'n mens of jy op enige plek in die wêreld kan wees. Ons hou van die natuurlike ontwerp, soos van 'n dam. Binne is dit uitgevoer met groen teëltjies."
Die tuin van die Haines-kunstenaars is die ene verrassings en kontraste. 'n Mens verwag nie só 'n groen oase hier tussen die loom stofstrate en donkiekarre van Nieu-Bethesda nie. Nog minder die formele Victoriaanse uitleg van reguit gruispaadjies en afgebakende blombeddings. Maar in die leivore (soortgelyk aan dié langs die dorp se strate) vloei water wat onder die Karoogrond uit kom, terwyl die beddings gevul is met geharde plante wat die strawwe ryp van winternagte kan weerstaan. En die kunswerke op 'n mosaïekmuurtjie – die kop van 'n vrou met swart hare, 'n langbeenhaas, potte – is nie jou gewone langs-diepad-kopies nie.
Fyn gruis in die paadjies maak dit makliker om daar te loop. "Ons verkies die warm klipkleur bo die gewone grys. Ons hou van die tekstuur en die natuurlike voorkoms in ons tuin." Die twee bosse regs is 'Iceberg'- rose en die struik links is 'n Chinese sneeubalbos (Viburnum macrocephalum 'Sterile'). Dis droogtebestand en dra groen blomme wat later wit word.